Messuosallistumisen suunnittelu- ja rakentamispalvelun hankinta
Päätöstyyppi	Hankinnat
Päätös	Kirkkohallituksen seuraavien kolmen messutapahtuman – Bokmässan 2025 (KCSA), Studia 2025 (Toiminnallinen osasto) sekä Educa 2026 (Kirkon tutkimus ja koulutus) – suunnittelu- ja rakentamispalvelut hankitaan yritykseltä Dream Factory Oy.
Perustelut	Kirkkohallitus on aiemmin hankkinut kuluttajamessujen osastosuunnittelu- ja rakentamispalvelut Foxtail Oy:ltä. Yritys ilmoitti keväällä 2025 lopettavansa messuliiketoimintansa, eikä näin ollen voi enää toimittaa palveluita Kirkkohallitukselle. Foxtail Oy:n toimitusjohtaja Krister Kettunen kertoi siirtyvänsä toisen messupalveluja tuottavan organisaation, porvoolaisen Dream Factoryn, palvelukseen.
Aiemmin Foxtail Oy valikoitui palveluntarjoajaksi vuonna 2017 kilpailutuksen perusteella, kun Kirkkohallituksen messutoiminta oli huomattavasti laajempaa. Tällä hetkellä osallistuminen messuille on supistunut, ja yhteisössä on käynnissä puolitoista vuotta kestävät muutosneuvottelut, joiden lopputuloksena messutoiminnan jatkuminen yhteisön toimintana voi olla epävarmaa.
Tässä tilanteessa esitetään, että seuraavien kolmen messutapahtuman – Bokmässan 2025 (KCSA), Studia 2025 sekä Educa 2026 (Kirkon tutkimus ja koulutus) – suunnittelu- ja rakentamispalvelut hankitaan yritykseltä Dream Factory Oy. Yritys työllistää nyt henkilön, joka aiemmin vastasi Kirkkohallituksen messuosastojen toteutuksesta Foxtail Oy:ssä. Hän tuntee Kirkkohallituksen tarpeet ja visuaalisen ilmeen hyvin, mikä mahdollistaa toiminnan saumattoman jatkumisen ja tehokkaan toteutuksen ilman laajaa perehdytystä. Henkilö voi toimia suunnittelun ja rakentamisen konsulttina uudessa yrityksessä.
Koska kyseessä on rajallinen määrä tapahtumia ja toiminnan jatkuminen on muutosneuvottelujen vuoksi tarkastelun alla, raskas kilpailutusprosessi ei ole tässä tilanteessa tarkoituksenmukainen. Kunkin yksittäisen messuosaston suunnittelu- ja rakentamiskustannukset ovat arviolta noin 6 000–9 000 euroa, ja kustannuksista vastaa kunkin tapahtumaan osallistumisesta vastaava osasto.
Kirkon viestinnällä on koordinoiva rooli yhteisön messutoiminnassa, ja se toimii linkkinä messupalvelujen tarjoajan ja osallistuvien osastojen välillä. Kirkon viestintäjohtajan viranhaltijapäätös koskee siis vain periaatteellista päätöstä ostaa messutoiminnan suunnittelua ja toteutusta kyseiseltä yritykseltä. Varsinaisiin osastobudjetteihin se ei ota kantaa.
Yksityiskohtaiset budjetit ja toteutussuunnitelmat on aiemmin käyty läpi yrityksen ja osallistuvien osastojen kanssa, ja asiassa on saavutettu yhteisymmärrys.
	 	Dream Factory Oy:n kanssa tehdään erillinen tilaus kustakin messuosaston toteutuksesta.

Hankinnan arvo ja hankintamenettely
Kyseessä on markkinakartoitukseen ja hintatietoisuuteen perustuva hankinnan väliaikainen järjestäminen, jonka kokonaisarvo on 18 000–27 000 euroa. Hankinnassa on noudatettu Kirkon keskusrahaston pienhankintaohjetta, jonka mukaan hankinta voidaan tehdä neuvottelemalla suoraan sellaisen toimittajan kanssa, josta hankintayksiköllä on valmis näkemys toimittajan osaamisesta ja vahvuuksista.
Hankinnan ennakoitu arvo jää alle julkisista hankinnoista ja käyttöoikeussopimuksista annetun lain (1397/2016, hankintalaki) 25 §:n mukaisen palveluhankintoja koskevan kansallisen kynnysarvon (60 000 €, alv 0 %), joten tähän hankintaan ei sovelleta hankintalakia, lukuun ottamatta hankintaoikaisua koskevaa säätelyä (hankintalaki 135 §). 
Näyttely- ja messuosastojen kilpailutustarvetta arvioidaan uudelleen vuonna 2026.

